དམིགས་མེད་བརྩེ་བའི་གཏེར་ཆེན་སྤྱན་རས་གཟིགས།།དྲི་མེད་མཁྱེན་པའི་དབང་པོ་འཇམ་པའི་དབྱངས།།བདུད་དཔུང་མ་ལུས་འཇོམས་མཛད་གསང་བའི་བདག།གངས་ཅན་མཁས་པའི་གཙུག་རྒྱན་ཙོང་ཁ་བ།བློ་བཟང་གྲགས་པའི་ཞབས་ལ་གསོལ་བ་འདེབས།།ཞེས་པའི་གསོལ་འདེབས་ཤོ་ལོ་ཀ་གཅིག་པོ་འདི་བོད་རིགས་མང་ཚོགས་ཁྲི་མ་འབུམ་གྱི་ངག་སྒོ་ན་ཆུ་བོའི་རྒྱུན་བཞིན་མཚམས་མ་ཆད་པར་ལོ་ངོ་བདུན་བརྒྱ་ལྷག་འགོར་སོང་།འདིལས་རྗེ་ཙོང་ཁ་བ་ཁོང་ཉིད་ཀྱི་ཐུན་མིན་གྱི་བློ་གྲོས་དང་།འགྲན་བྲལ་གྱི་སྙིང་སྟོབས་སོགས་ལ་དད་ལྡན་མང་ཚོགས་ཀྱིས་རྗེས་སུ་ཡི་རངས་དང་བསྟོད་པའི་མཐེ་བོང་མི་བསྒྲེངས་མཁན་མེད་པ་གསལ་བོར་མཚོན་ཐུབ།རྗེ་ཙོང་ཁ་པ་ཁོང་ཉིད་ནི་དགེ་ལུགས་པའི་གྲུབ་མཐའི་སྲོལ་འབྱེད་མཁན་ཡིན་པ་མ་ཟད་རླབས་ཆེ་བའི་བོད་རིགས་ཀྱི་དགེ་བའི་བཤེས་མཉེན་ཞིག་ཡིན་པས།ཁོམ་གི་སྙིང་སྟོབས་ནི་བོད་རིགས་མི་དམངས་ཀྱི་ཆོས་ལུགས་རིག་གནས་དང་།གསར་གཏོད་སྙིང་སྟོབས་སོགས་ཀྱི་མཚོན་རྟགས་གལ་ཆེན་ཞིག་ཀྱང་ཡིན།དེ་བས་བོད་ལུགས་ཀྱི་ཟླ་བཅུ་བའི་ཚེས་ཉེར་ལྔན་ཉིན་བོད་རིགས་དད་ལྡན་མང་ཚོགས་ཀྱིས་ཁོང་གི་རླབས་ཆེ་བའི་མཛད་འཕྲིན་ལ་རྗེས་སུ་ཡི་རངས་བྱེད་ཆེད།བོད་མདོ་དབུས་ཁམས་གསུམ་གྱི་ཡུལ་ལུང་སོ་སོ་ནས་དད་ལྡན་སེར་སྐྱ་ཚང་མས་དགོངས་རྫོགས་མཆོད་འབུལ་རྒྱ་ཆེར་བཤམས་ཏེ།རྣམ་དཀར་དགེད་བའི་ལས་ལ་བརྩོན་ཞིང་།མར་དང་དཀར་ཞུན་གྱི་མར་མེ་ཕྲེང་བ་སྐར་ཚོགས་ས་ལ་འཕོས་པ་ལྟར་དུ་རྩེ་ཕོ་བྲང་དང་གཙུག་ལག་ཁང་།སེ་འབྲས་དགེ་གསུམ།རྒྱུད་གྲྭ་སྟོད་སྨད་སོགས་ལྷ་ཞོལ་དགོན་ཁག་དང་བོད་ཁམས་ཧྲིལ་བོའི་དགོན་དང་གླིང་ཐམས་ཅད་ནས་དང་བའི་དད་པས་ཀུན་ནས་བསླངས་ཏེ་རྒན་དར་གཞོན་གསུམ་ཚང་མས་དམིགས་རྩེ་མ་འདོན་པ་དང་སྦྲགས་ཆར་ཆུ་དུས་སུ་འབབ་པ་དང་ལོ་ཕྱུག་རྟག་ཏུ་ལེགས་ཡོང་བའི་སྨོན་ལམ་རྒྱ་ཆེན་པོས་མཚམས་སྦྱར་ནས་གླིང་མེའི་མཆོད་པ་འབུལ་བའི་སྲོལ་ཆགས་ཡོད།ན་ཡང་གནའ་མི་བོད་ཀྱི་གཏམ་དཔེར།ས་ཆ་རེ་ལ་དཔེ་རེ་དང་།ལུང་བ་རེ་ལ་ཆུ་རེད།ཟེར་བ་བཞིན་སྤྱིར་བཅུ་བའི་ལྔ་མཆོད་ནི་རྗེ་ཙོང་ཁ་བ་ལ་དམིགས་ནས་སྤེལ་བའི་དུས་ཆེན་ཞིག་ཡིན་ན་ཡང་།བོད་ཁམས་ཀྱི་ཡུལ་ལུང་སོ་སོ་ན་རང་རང་གི་ཡུལ་སྲོལ་དང་བསྟུན་པའི་ཆོས་ལུགས་ཆོ་ག་རིགས་མི་འདྲ་བ་མང་པོ་སྤེལ་བཞིན་ཡོད།དེ་བས་རེབ་གོང་བློན་ཆོས་ས་ཁུལ་གྱི་མི་དམངས་རྣམས་ཀྱིས་ཀྱང་ས་ཆའི་ཚོད་ཀྱི་རི་དྭགས་ཟེར་བའི་དཔེ་བཞིན་བཅུ་བའི་ལྔ་མཆོད་ཀྱི་སྐབས་འདིར་གཞན་དང་མི་མཐུན་པའི་ཆོས་ལུགས་ཆོ་ག་སྤེལ་བཞིན་ཡོད་པ་མ་ཟད།དུས་ཆེན་འདིའི་ཉིན་འདི་དག་གི་རིང་ལ་ཡུལ་གྲུ་འདིའི་མི་རྣམས་ཀྱིས་རང་རང་གི་ལུས་ལ་འཆོར་ལྭ་གྱོན་ཞིང་རྒྱན་ཆ་སྣ་ཚོགས་བཏེགས་ནས་བྱད་བཞིན་གྱི་མཛེས་སྡུག་དང་སྟོབས་འབྱོར་སོགས་ངོམས་པ་མ་ཟད།ན་གཞོན་ཕོ་མོ་རྣམས་ཀྱིས་ཀྱང་དུས་ཆེན་སྐབས་སྡེ་མི་ལྷན་འཛོམས་བྱེད་པའི་གོ་སྐབས་འདི་དང་བསྟུན་ནས་རང་རང་གི་དགའ་གྲོགས་བཙལ་བ་སོགས་ཀྱི་གོམས་སྲོལ་ཀྱང་ཡོད་པས།གཤམ་ནས་དེ་དག་རེ་རེ་བཞིན་ངོ་སྤྲོད་བྱའོ།།